**ELŐTERJESZTÉS**

**Körmend Város Önkormányzata Képviselő-testülete 2019. december 12-i ülésére**

**Tárgy:** új városi piac megépítése

Tisztelt Képviselő-testület!

Az Önkormányzat a megnyíló TOP pályázatokkal egyidejűleg döntött arról, hogy Körmenden piacépület létesítésére beadja a pályázatát, mivel a városban olyan piacépület, ahol valóban sokféle termék árusítására biztosítottak a feltételek, nem található.

A benyújtott pályázaton az Önkormányzat 132 613 940 Ft. támogatást nyert el.

Az engedélyes és kiviteli tervek elkészültek, ezeket közmeghallgatáson, illetve a városi újság felületén is ismertettük a lakossággal.

Az építőipari árrobbanás és a szakképzett munkaerő hiánya az egész országban újkeletű problémákat idézett elő. Noha a TOP pályázatok 100%-os támogatással kerültek meghirdetésre, ez mára már nem fedezi a valóságot, mindenhol az Önkormányzatoknak jelentős önerőt kell a nyertes pályázataik mellé biztosítaniuk a pályázati cél megvalósítása érdekében.

Körmend is szembesült ezzel, ezért már a tavalyi évben döntés született arról, hogy a piac építéséhez kapcsolódóan hitelt vesz fel az Önkormányzat. Emellett a tervek módosítására adtunk megbízást a tervezőnek, annak érdekében, hogy ahol lehet, a költségcsökkentés érdekében módosulásra kerüljenek a tervek.

Ezt követően került sor a közbeszerzési eljárások megindítására. A közbeszerző javaslatára 2 alkalommal vissza kellett vonni az eljárást, mert az eljárás során az ajánlattevők részéről érkezett kérdések megválaszolása csak a tervek és a műszaki leírások módosításával volt lehetséges.

A most folyamatban lévő közbeszerzési eljárás során megtörtént az ajánlatok bontása. A legkedvezőbb ajánlat megajánlása: nettó 295 618 901 Ft. Az Önkormányzat a beruházás során az ÁFA-t visszaigényli a Képviselő-testület korábbi döntése nyomán.

A rendelkezésre álló forrás jelenleg:

* az elnyert támogatás, amelyből várhatóan, a nettó módon történő elszámolásra átállva, támogatási szerződés módosítását követően 87.652.000 Ft., vagy ennél nagyobb összeg fordítható az építésre
* a Kormányengedélyes hitel 175.600eFt. összegben (a Kormány előtt ennek jóváhagyása még nem történt meg, várhatóan év végén dönt róla más kérelmekkel együtt a Magyar Kormány)

A nettó felhasználás alapján a hiányzó fedezet mértéke a legalacsonyabb ajánlatot tevő ajánlata alapján: 32.366.901 Ft.

A beruházást legkésőbb 2020-ban meg kell valósítani, mivel uniós pályázatról van szó.

Amennyiben a Képviselő-testület a mai ülésén, határozatba foglaltan kinyilvánítja azt, hogy javasoltan -rátartással számolva - 40.000.000 Ft. összeget elkülönít 2020. évi költségvetésében az új piac megépítésének önerejeként, és kötelezettséget vállal arra, hogy a 2020. évi költségvetése megtervezésekor erre már figyelemmel lesz, ebben az esetben a közbeszerzési eljárás lefolytatását követően, és azt követően, hogy megszületett a támogató Kormánydöntés a kormányengedélyes hitel tárgyában, lehetőség nyílik a közbeszerzési eljárás alapján megkötendő kivitelezési szerződés hatálybaléptetésére, így a piac építése megkezdődhet, és be is fejeződhet 2020 évben.

Azért indítványoz az előterjesztés önerőként 40 m Ft. biztosítását, mert a támogatás nettósítása még nincs támogatási szerződés módosítással lezárva, így még nincs pontos ismeretünk arról, hogy az elnyert támogatásból mekkora összeg fordítható nettó módon az építésre, az ÁFA tartalom csökkenése alapján számítjuk ezt jelenleg 87.652.000 Ft. összegre.

A Képviselő-testület döntése tehát elő tudja segíteni azt, hogy 2020 év elején hatályba léphessen a kivitelezési szerződés, és így végre megkezdődhessen a kivitelezés.

A terveket több alkalommal ismertettük már közmeghallgatáson. A tervek alapján egy olyan piacépület épülhet meg Körmenden, amely nemcsak korszerű, és kiszolgálja az árusok és a vásárlók alapvető igényeit, de abban olyan termékek értékesítésére is lehetőség nyílik, amelyre jelenleg a feltételek nem adottak. Azt gondolom, hogy Körmend járásszékhely minőségét pontosan az ilyen beruházások erősítik tovább, hiszen a piac éppen egy olyan hely, ahová Körmend környékéről is érkeznek nagy számban árusok és vevők, amely így össze tudja gyűjteni egy rövid időre az egy környéken élőket, és amely biztosítani tudja a lehetőségét annak, hogy a közelben, helyben előállított termékeket tudják megvásárolni az emberek maguknak.

**HATÁROZATI JAVASLAT**

Körmend Város Önkormányzata Képviselő-testület úgy dönt, hogy Körmend Város Önkormányzata 2020. évi költségvetésében 40 millió Ft. összeget az új városi piac megépítésére, mint saját forrást kell biztosítani, a saját bevételek terhére.

A Képviselő-testület így ennek figyelembevételével kéri az Önkormányzat 2020. évi költségvetését megtervezni.

A Képviselő-testület felhatalmazza a polgármestert arra, hogy amennyiben az új városi piac építésére lefolytatott közbeszerzési eljárás eredményesen zárul, abban az esetben hatályba léptesse a legjobb ajánlattevővel megkötött kivitelezési (vállalkozási) szerződést, amennyiben az e határozattal biztosított saját erő, valamint a piac építésére elnyert és az építésre elszámolható támogatás, és a Kormány által jóváhagyott, a piac építéséhez felveendő fejlesztési hitel alapján, a közbeszerzési eljárás során a legalacsonyabb ellenszolgáltatást megajánló és egyben érvényes ajánlatot tevő által tett vállalási árra (vállalkozási díjra) a fedezet biztosított.

**Bebes István**

**polgármester**